Il-Vatikan qal li jiddispjaċih li n-Nazzjonijiet Maqgħuda għamlu sforz biex jindaħlu fit-tagħlim tal-Knisja billi preżentaw reapport kritiku dwar l-abbuż sesswali ta’ għexieren ta’ eluf ta’ tfal madwar id-dinja minn membri tal-kleru. Fi stqarrija, il-Vatikan qal li r-rapport tal-Kumitat tan-NM dwar id-Drittijiet tat-Tfal se jiġi eżaminat bir-reqqa għax il-Knisja hija kommessa, bħal dejjem, li tipproteġi lit-tfal. Madankollu, s-Santa Sede, jiddispjaċiha tinnota li xi konkluzjonijiet huma sforz biex ikun hemm indħil fit-tagħlim tal-Knisja dwar id-dinjità tal-persuna u fl-eżerċizzju tal-libertà reliġjuża. Aktar qabel: Rapport minn grupp ta’ esperti tan-Nazzjonijiet Maqgħuda jikkonkludi li l-Vatikan ripetutament poġġa l-interessi tal-knisja qabel dawk ta’ eluf ta’ tfal li sofrew abbużi sesswali minn membri tal-kleru. Ir-rapport jikkundanna b’qawwa l-aġir tal-Vatikan fil-konfront ta’ dawn it-tfal vulnerabbli. Il-grupp għassies tan-Nazzjonijiet Maqgħuda favur id-drittijiet tat-tfal talab li l-Vatikan immedjatament ineħħi lil membri tal-kleru magħrufa b’ċertezza jew li huma ssuspettati li wettqu abbuż kontra tfal. Ir-rapport talab lill-Vatikan biex l-arkivju tiegħu b’rakkonti dwar dawn l-abbuzi jgħaddu f’idejn il-pulizija. Iċ-chairperson tal-kumitat Kirsten Sandberg qalet li mill-investigazzjoni tal-uffiċjali tan-Nazzjonijiet Maqgħuda jirriżulta li l-mod kif il-Vatikan ittratta dawn il-każi igrava l-abbuż. Il-konkluzjonijiet tal-verdett tan-Nazzjonijiet Magħquda kienu bbażati fuq l-interogazzjoni tal-ogħla uffiċjali tal-Vatikan fosthom l-Isqof Charles Scicluna li kien prosekutur tal-Vatikan fuq dawn il-każi.